Charlotte Antonsen (V), 2003-04-08:
I næste uge sætter de 10 øst- og centraleuropæiske statsledere deres underskrift på Københavnsdokumentet om udvidelsen af EU.
Udvidelsen af EU har været den altoverskyggende målsætning for Venstres EU-politik i over 10 år.
Det var en meget stor sejr under det danske EU-formandskab, at det lykkedes at realisere udvidelsen.
Om 1 år kan vi realisere målet: et genforenet Europa.
Genforeningen af Europa er såvel politisk som økonomisk en stor fordel for Danmark og for danskerne, så når Dansk Folkeparti med dette forslag ønsker at se på beskæftigelsessituationen efter Østudvidelsen, skal jeg starte med det mere overordnede billede.
For Venstre er der ikke nogen tvivl om, at Østudvidelsen vil få en klar positiv effekt på dansk økonomi og dermed på beskæftigelsesmulighederne i Danmark.
Jo flere lande og jo flere europæere, der er med i EU's indre marked, jo bedre er vores økonomiske muligheder.
Vejen til velstand i Europa har altid været fri konkurrence og fri bevægelighed.
Der er fri bevægelighed for varer, kapital, tjenesteydelser og for arbejdskraft.
Fri konkurrence og fri bevægelighed giver det bedste grundlag for økonomisk vækst og skabelse af job i EU og i Danmark.
Tværtimod er det for os at se et godt udgangspunkt, at arbejdskraften også kan bevæge sig derhen, hvor der er størst behov.
Det har hele tiden været vigtigt for Venstre, at de nye medlemslande bliver fuldgyldige medlemmer fra starten.
Østeuropæerne skal have adgang til det danske arbejdsmarked fra første dag.
Det vil faktisk gavne os, fordi vi allerede i dag har mangel på arbejdskraft på visse områder.
Med forslaget lægger Dansk Folkeparti op til to bekymringer.
For det første, at østeuropæerne angivelig tager de danske sociale ydelser, og for det andet, at østeuropæerne angivelig tager de danske job.
Her må jeg bede Dansk Folkeparti om at slå koldt vand i blodet.
Erfaringer fra tidligere udvidelser af EU viser, at der ikke umiddelbart er nogen berettiget grund til at frygte, at fattige europæere vil strømme til Danmark i hobetal.
Der er tale om arbejdskraftens frie bevægelighed, og derfor er der altså ikke nogen direkte adgang til vores sociale ydelser, og det skal der i øvrigt heller ikke være.
Det er vigtigt for Venstre, at der er fri adgang til job, men at der ikke er fri adgang til sociale ydelser.
Vi har en særlig dansk model, som vi ønsker at bevare.
Det, man selvfølgelig kan forestille sig på det her område med de sociale ydelser,
er et misbrug af systemet, så de via proformajob kan skaffe sig adgang til det danske system.
Derfor er det vigtigt, at denne risiko for misbrug undersøges meget nøje, og det er jo det arbejde, der allerede er i gang, som beskæftigelsesministeren lige har nævnt.
Med hensyn til Dansk Folkepartis anden frygt, nemlig frygten for, at østeuropæerne tager danskernes job, mener jeg også, at Dansk Folkeparti bør tage det helt roligt.
Det er jo sådan i dag, at man, hvis man vil have et job her i landet, også skal bosætte sig her, og så vil man få de omkostninger, der er knyttet til at bo i Danmark frem for at bo i et østeuropæisk land. Igen viser erfaringen altså, at der ikke har været mange eksempler på løntrykkeri, eller at man har kunnet opstøve en hel masse eksempler på folk, der legalt har arbejdet til langt under overenskomstmæssig løn.
Det hænger jo sammen med, at alle, der bor i Danmark, skal betale boligen i Danmark og skal betale skatten i Danmark.
Vi er grundlæggende ikke bekymrede, men uanset at vi ikke er det, er det klart, at vi naturligvis vil holde øje og endda holde nøje øje med udviklingen.
Med 10 nye medlemslande er der tale om en langt større udvidelse af EU, end vi hidtil har gennemført.
Derfor vil vi følge udviklingen, vi vil undersøge de mulige negative konsekvenser meget nøje, og vi vil også se, hvad vi skal gøre, og hvad vi kan gøre i den anledning.